恒指連升五日,氣勢如虹,正當市場沉醉亢奮情緒之際,卓妮前兩日喺中環碰上全國政協常委陳永棋,被棋哥一席話警醒,覺得好值得同大家分享。棋哥話,股市向好,佢都受惠,事關佢早前喺滙豐徘徊喺股價五十蚊水位時,趁低吸貨,依家滙豐升過六十幾蚊,佢都有斬獲。不過,佢唔敢因而沖昏頭腦,事關佢睇到,香港另一場經濟危機已經撲到。
環球消費疲弱
棋哥分析,金融海嘯去年九月爆發,當時市場人人自危,但紡織界整體情況尚算OK。點知到咗農曆二月之後,環球定單突然急速下滑兩至三成,情況相當驚人,跌勢至今未止,呢啲情況,外面嘅人仲未知,但行內人一睇就知大件事,環球消費疲弱嘅破壞力開始浮出水面,香港經濟何時復甦,佢依家真係唔敢講。
棋哥估計,一啲經營不善嘅廠,可能捱唔住要倒閉,有創意、有實力嘅先至可以留落嚟,捱過經濟嚴冬,成為經濟洗牌嘅得益者。嘩,聽棋哥咁講,香港未來幾個月咪好關鍵!咁棋哥間長江製衣屬邊一類?佢好有信心話:「梗係守得住嗰隻啦!」
卓妮